Sakeliga verwelkom uitspraak oor 'apartheidswet' | Netwerk24
Die sakeorganisasie Sakeliga het die uitspraak van die Grondwethof Vrydag dat betreding 'n misdaad bly, verwelkom.
Dit volg op die EFF-leier Julius Malema en sy party se aansoek dat dele van die Wet op Oproerige Byeenkomste geskrap moet word. Malema het aangevoer dat die wet van die apartheidsera dateer en nie meer in die wetboek hoort nie.
Piet le Roux, uitvoerende hoof van Sakeliga, sê dat Malema en die EFF agter die vaandel van vryheid van spraak wou wegkruip om van die aanspreeklikheid vir kriminele oortredings te ontsnap.
Volgens Le Roux is deel van die saak 'n poging deur Malema om vervolging vry te spring op verskeie aanklagte dat hy sy volgelinge tot betreding en die onwettige besetting van grond aangehits het.
"Hierdie uitspraak steek 'n stokkie daarvoor en ondersteun die kantoor van die nasionale direkteur van openbare vervolging (NDOV) in sy vermoë om te vervolg. Die uitspraak versterk ook die regsorde, verbeter die sakeomgewing, en is in die openbare belang. Dit is bevredigend om as vriend van die hof in die Grondwethof 'n rol daarin te kon speel."